হাইকোর্টের প্রধান বিচারপতি জ্যোতির্ময় ভট্টাচার্য এ দিনের অনুষ্ঠানে জানান, স্ট্র্যান্ড রোডের ধারে এসপ্লানেড রো ওয়েস্ট ঠিকানায় প্রাচীন হাইকোর্ট ভবনে জায়গার অভাব দেখা দিয়েছে। আদালত কক্ষ নেই। সব বিচারপতিকে আলাদা চেম্বার দেওয়া যাচ্ছে না। নথিপত্র সংরক্ষণে ব্যাঘাত ঘটছে। নথির ‘ডিজিটাইজেশন’-এর জায়গা মিলছে না। সর্বোপরি পুরনো ভবন এবং তার সংলগ্ন আরও দু’টি ভবনের নিরাপত্তা পুরোপুরি নিশ্চিত করা যাচ্ছে না। প্রধান বিচারপতির বক্তব্য, হাইকোর্টের পাশে সব ট্রাইবুনাল আদালতও থাকা দরকার। পুরনো জায়গায় তা সম্ভব নয়। তাই হাইকোর্টের জন্য বড় জায়গা বরাদ্দ করতে একটি অনুষ্ঠানে মুখ্যমন্ত্রীকে অনুরোধ জানান প্রধান বিচারপতি।